text: Augustenborg Slot skal renoveres
  04 oktober 2015 kl. 13.52
  Eva Kjer Hansen fortæller, at der går længe, inden Augustenborg Slot er klar til at åbne for de næsten 400 nye statslige arbejdspladser, der flytter ind. Augustenborg skal nemlig først renoveres. 
  I Sønderborg Kommune er den euforiske stemning over de tæt på 400 statslige arbejdspladser, der flytter til kommunen, endnu ikke gået over. Søndag var Miljø- og Fødevareminister Eva Kjer Hansen (V) og Børn- og Undervisningsminister Ellen Trane Nørby (V) nede at se på Augustenborg Slot, hvor arbejdspladserne får til huse. Konklusionen på besøget var, at Slottet skal renoveres, inden det kan tages i brug.
  - Det er en større renoveringsopgave, der skal i gang. Og den vil tage mindst et år – et år til halvandet, tror jeg, siger Eva Kjer Hansen (V).
  Dermed får Sønderborg Kommune noget tid til at forberede sig på flytningen af arbejdspladserne, og der kan samtidig ligge en større arbejdsopgave og vente på de lokale håndværkere.
  